
I. Vispārīgie jautājumi

1. Šis koplīgums (turpmāk - KOPLĪGUMS) noslēgts starp Tukuma Vakara un neklātienes vidusskolu (turpmāk tekstā - iestāde) tās direktora Normunda Reča personā (turpmāk saukts DARBA DEVĒJS) no vienas puses un Tukuma Vakara un neklātienes vidusskolas arodbiedrības organizāciju (turpmāk saukta - ARODKOMITEJA) tās priekšsēdētājas Lienītes Zapereckas personā no otras puses. KOPLĪGUMA noteikumi attiecas uz visiem iestādes darbiniekiem. KOPLĪGUMS ir spēkā trīs gadus līdz 2014.gada 19.novembrim.

2. Papildus šī KOPLĪGUMA noteikumiem iestādes darbiniekiem, pildot darba pienākumus, ir jāievēro Latvijas Republikas likumi, citi normatīvie akti, darba līguma nosacījumi, iestādes darba kārtības noteikumi, iestādes nolikumi, reglamenti, iekšējie noteikumi, instrukcijas, iestādes vadības rakstiski un mutiski rīkojumi un citas pamatotas prasības.
3. Izpildot KOPLĪGUMĀ ietvertās saistības, ikdienas darba attiecībās tiks uzturēta savstarpēja uzticība, saprašanās un atklātība. Gadījumā, ja radīsies nesaprašanās vai viedokļu atšķirība, konfliktus risinās izlīgšanas komisija, kura izveidota uz paritātes pamatiem no līgumslēdzēju pušu pilnvarotiem pārstāvjiem. Izlīgšanas komisijas pārstāvjus no DARBA DEVĒJA puses norīko ar DARBA DEVĒJA rīkojumu, no ARODKOMITEJAS puses - ar arodkomitejas lēmumu.

4. KOPLĪGUMA darbības periodā ienākušie priekšlikumi tiek izskatīti izlīgšanas komisijā un, pusēm vienojoties, tiek pieņemti kā KOPLĪGUMA labojumi un papildinājumi.
5. Salīdzinot ar likumdošanu, KOPLĪGUMA mērķis ir garantēt arodbiedrības biedriem un iestādes darbiniekiem labākus darba un sociālos apstākļus, kā arī garantēt darba samaksu.

6. DARBA DEVĒJS mēneša laikā pēc koplīguma apstiprināšanas iepazīstina iestādes darbiniekus ar jaunā KOPLĪGUMA tekstu, kā arī iepazīstina ar to darbā pieņemtās personas.

7. DARBA DEVĒJS apņemas ne retāk kā vienu reizi gadā informēt strādājošos par iestādes saimniecisko un finansiālo stāvokli, KOPLĪGUMA izpildes gaitu, kā arī par paredzētajām saimnieciski organizatoriskajām izmaiņām.

8. ARODKOMITEJA (darbinieki) apņemas:

8.1. jautājumus, kuri rodas darba vai sociālo garantiju jomā, risināt kompromisu ceļā, nepieļaujot sociālo spriedzi kolektīvā;

8.2. ārkārtējas situācijas gadījumos apņemas veikt iepriekšējas konsultācijas ar DARBA DEVĒJU.

9. Lai saglabātu un uzlabotu iestādes darbinieku darba apstākļus un psiholoģisko mikroklimatu, līgumslēdzējas puses apņemas:

9.1. atrisināt darbiniekiem radušās problēmas bez konfliktiem un uz saskaņas pamatiem;

9.2. sekmēt iestādes veiksmīgu darbību, kā arī censties nodrošināt darbiniekiem apmierinošus darba apstākļus.

10. KOPLĪGUMA darbības laikā KOPLĪGUMU var grozīt tikai tad, ja abas puses par to vienojas rakstveidā.

II. Darba tiesisko attiecību nodibināšana un izbeigšana

11. DARBA DEVĒJS slēdz ar darbiniekiem rakstveida darba līgumu saskaņā ar Latvijas Republikas likumdošanas aktiem:

11.1. uz nenoteiktu laiku, ja darbam ir pastāvīgs raksturs;

11.2. uz noteiktu laiku, ja darbam nav pastāvīgs raksturs, ja jāaizvieto uz laiku promesošs darbinieks, vai citos gadījumos saskaņā ar spēkā esošiem likumdošanas aktiem.

12. Darba līguma pārtraukšana ar arodbiedrības biedru pēc DARBA DEVĒJA iniciatīvas var notikt tikai ar ARODKOMITEJAS piekrišanu, izņemot gadījumus, ja:

12.1. darbinieks, veicot darbu, ir alkohola, narkotiku, toksisku vai citu vielu izraisīta reibuma stāvoklī;

12.2. tiek atjaunots darbā darbinieks, kurš agrāk veica attiecīgo darbu;

12.3. tiek likvidēts DARBA DEVĒJS;

12.4. DARBA DEVĒJS uzteic darba līgumu pārbaudes laikā.

13. DARBA DEVĒJS brīdina darbinieku par darba līguma laušanu ne vēlāk kā mēnesi pirms norādītā termiņa.

14. Ja uz amatu vai darba vietu pretendē vairāki darbinieki ar vienādu kvalifikāciju, tad DARBA DEVĒJS dod priekšroku arodbiedrības biedram vai arī izvēlas darbinieku konkursa kārtībā.

15. Ja rodas nepieciešamība samazināt darbinieku skaitu, abas puses dara visu iespējamo, lai saglabātu darbu pastāvīgajiem darbiniekiem, atbrīvojot darbiniekus:

15.1.1. kas iestādē strādā blakus darbu;

15.1.2. kas strādā uz nepilnu slodzi vai uz laiku;

15.1.3. kuri nav arodbiedrības biedri;

15.1.4. kuri paši vēlas pārtraukt darba attiecības.

16. DARBA DEVĒJS garantē nodarbinātības priekšrocības tiem darbiniekiem, kuri pie DARBA devēja veic pamatdarbu un kuriem līdz pensijas vecumam atlicis ne vairāk par 3 (trim) gadiem, un darba stāžs iestādē ir vairāk kā 10 (desmit) gadu.

17. Darbiniekam ir tiesības rakstveidā uzteikt darba līgumu vienu mēnesi iepriekš. Darbiniekam un DARBA DEVĒJAM vienojoties, darba līgumu var izbeigt arī pirms uzteikuma termiņa izbeigšanās.

III. Darba samaksa

18. DARBA DEVĒJS apņemas izmaksāt darbiniekiem darba samaksu ne retāk kā vienu reizi mēnesī ne vēlāk kā mēneša pēdējā darba dienā. Pēc darbinieka pieprasījuma darba alga tiek izmaksāta divas reizes mēnesī ne vēlāk kā mēneša pēdējā darba dienā un ne vēlāk kā 15. (piecpadsmitajā) datumā, pie kam konkrēto attiecīgajā datumā izmaksājamās mēneša darba samaksas daļu nosaka iestādes administrācija un darbinieks pēc ikreizējas vienošanās. Darba samaksa tiek veikta ar pārskaitījumu uz darbinieka norādīto kontu. Apstākļos, kad no DARBA DEVĒJA neatkarīgu iemeslu dēļ plānotais finansējums darba samaksai savlaicīgi netiek ieskaitīts iestādes bankas kontos, attiecīgā mēneša darba samaksas izmaksa vai atvaļinājuma naudas izmaksa var tikt aizkavēta vai veikta pa daļām.
19. DARBA DEVĒJS apņemas darba algu aprēķināšanai ievērot valsts un pašvaldības noteiktos darba samaksas noteikumus. DARBA DEVĒJS informē darbiniekus par algas likmju vai amata algu izmaiņām ne vēlāk kā vienu mēnesi iepriekš, izņemot gadījumus, ja algas likmes vai amata algas tiek palielinātas.

20. DARBA DEVĒJS un ARODKOMITEJA vienojas, ka apstākļos, kad piešķirtais valsts budžeta mērķdotācijas finansējums iestādes pedagogu darba samaksai tiek samazināts un par to lemjošās institūcijas nav savlaicīgi informējušas DARBA DEVĒJU, iestādes pedagogu darba samaksas apmērs var tikt grozīts atbilstoši veiktajām izmaiņām iestādes pedagoģisko darbinieku tarifikācijā ar mērķdotācijas finansējuma samazinājuma dienu.
21. Iestādes pedagoģisko darbinieku darba kvalitātes piemaksas tiek piešķirtas tikai tad, ja to atļauj spēkā esošie normatīvie akti un šim mērķim ir paredzēts finansējums. Iestādes pedagoģisko darbinieku darba kvalitātes piemaksu noteikšanas kārtību apstiprina iestādes direktors.
IV. Darba aizsardzība

22. DARBA DEVĒJA pienākumi darba aizsardzības jomā:

22.1. nodrošināt darbinieku veselībai un dzīvībai drošus darba apstākļus un samazināt līdz minimumam kaitīguma faktorus;

22.2. nodrošināt iestādi ar nepieciešamajām darba aizsardzības un ugunsdrošības instrukcijām un normatīvajiem dokumentiem;

22.3. veikt apmācību darba aizsardzībā, ugunsdrošībā un pirmās medicīniskās palīdzības sniegšanā saskaņā ar Latvijā noteikto kārtību un apmaksāt ar to saistītos izdevumus.

23. Iestādes darbinieku pienākumi darba aizsardzības jomā:

23.1. rūpēties par savu drošību un veselību un to personu drošību un veselību, kuras ietekmē vai var ietekmēt darbinieka darbs;

23.2. lietot darba aprīkojumu, bīstamas vielas, iekārtas un citus darba procesā izmantojamos līdzekļus saskaņā ar normatīvajos aktos noteikto dokumentāciju un ražotāja instrukcijām;

23.3. ievērot drošības zīmes, kā arī lietot drošības ierīces, ar ko apgādāts darba aprīkojums un darba vieta, saskaņā ar normatīvajos aktos noteikto dokumentāciju un ražotāja instrukcijām un atturēties no attiecīgo drošības ierīču patvaļīgas iedarbināšanas, mainīšanas vai pārvietošanas;

23.4. nekavējoties ziņot DARBA DEVĒJAM par nelaimes gadījumiem darbā, kā arī par jebkuriem darba vides faktoriem, kuri rada vai var radīt risku personu drošībai un veselībai;

23.5. piedalīties DARBA DEVĒJA rīkotajās instruktāžās un apmācībās darba aizsardzības jomā;

23.6. savlaicīgi veikt obligātās veselības pārbaudes;

23.7. nelietot darbā instrumentus un ierīces, ja nav saņemta apmācība to lietošanā.

24. Iestādes darbiniekiem ir tiesības neuzsākt vai pārtraukt darbu, nekavējoties ziņojot DARBA DEVĒJAM, ja darba apstākļi, lietojamā ierīce, iekārta vai citi faktori rada draudus darbinieka vai apkārtējo cilvēku veselībai un drošībai.
25. DARBA DEVĒJS apņemas nodrošināt medikamentu pietiekamu esamību iestādes medicīnas kabinetā (pielikums Nr.1).

26. ARODKOMITEJA apņemas organizēt darba aizsardzības Uzticības personas ievēlēšanu atbilstoši Darba aizsardzības likuma prasībām.

27. DARBA DEVĒJS apņemas organizēt Uzticības personas apmācību darba aizsardzības jautājumos likumdošanā paredzētajā kārtībā, sedzot nepieciešamos izdevumus.

28. DARBA DEVĒJS ik gadu sastāda iestādes darba vides iekšējās uzraudzības plānu, ar kuru reizi gadā iepazīstina darbiniekus.

29. Iestādes darbinieku pienākums ir ievērot darba līguma nosacījumus, KOPLĪGUMA, darba kārtības noteikumus, darba drošības un ugunsdrošības instrukcijas, amata aprakstā paredzētos darba pienākumus, nest atbildību par sev uzticētajām materiālajām vērtībām.

V. Darba un atpūtas režīms

30. Darba kārtību iestādē nosaka darba kārtības noteikumi, kurus apstiprina DARBA DEVĒJS, konsultējoties ar ARODKOMITEJU.

31. Iestādes pedagoģiskajiem darbiniekiem ir noteikts summētais darba laiks, kuru veido pedagoģisko darbinieku noteiktā kārtībā apstiprinātajā tarifikācijas sarakstā tarificētās pedagoģisko darbinieku amatu likmes, mācību un audzināšanas stundas, mācību nodarbību sagatavošanas laiks, individuālo un grupu nodarbību, konsultāciju, interešu izglītības pulciņu nodarbību un pagarinātās dienas grupu nodarbību skaits.

32. Iestādes saimnieciskā personāla darbiniekiem ir noteikts normālais darba laiks, izņemot apkopējus, dežurantus un garderobistus, kuriem noteikts summētais darba laiks.
33. DARBA DEVĒJS un ARODKOMITEJA vienojas, ka iestādes summētā darba laika pārskata perioda ilgums ir 12 (divpadsmit) mēneši. 
34.  Iestādes darba nedēļa ilgst no pirmdienas līdz sestdienai. Pedagoģisko darbinieku, kuri ir nodarbināti sestdienās, atpūtai tiek izbrīvēta cita nedēļas darba diena. Vispārējā iestādes darbinieku nedēļas atpūtas diena ir svētdiena.
35. DARBA DEVĒJS nav tiesīgs prasīt, lai darbinieks izpildītu darba līgumā, darba kārtības noteikumos vai darbinieka amata aprakstā neparedzētu darbu, ja likumdošanas aktos nav noteikts citādi.
36. Iestādes pedagoģisko darbinieku ikgadējā atvaļinājuma ilgums saskaņā ar Izglītības likuma 52.pantu ir astoņas nedēļas, neskaitot svētku dienas. Iestādes saimnieciskā personāla darbinieku ikgadējā atvaļinājuma ilgums saskaņā ar Darba likuma 149.panta 1.daļu ir četras kalendārās nedēļas, neskaitot svētku dienas.
37. DARBA DEVĒJS apņemas:
37.1. piešķirt apmaksātus papildatvaļinājumus, pamatojoties uz darbinieka iesniegumu:

37.1.1. 3 (trīs) darba dienas sakarā ar paša darbinieka vai viņa bērnu stāšanos laulībā;

37.1.2. 1 (vienu) darba dienu tēvam sakarā ar bērna piedzimšanu;

37.1.3. 1 (vienu) darba dienu sakarā ar mazbērna piedzimšanu;

37.1.4. 3 (trīs) darba dienas laulātā vai 1. pakāpes, vai 2.pakāpes radinieka nāves gadījumā;

37.1.5. 1 (vienu) darba dienu sakarā ar darbinieka nozīmīgu dzīves vai darba jubileju;

37.1.6. 4 (četras) darba dienas darbiniekiem, kuriem ir 3 vai vairāk bērnu līdz 16 gadu vecumam vai bērns - invalīds; minētais noteikums par papildu atvaļinājumu attiecas arī uz darbinieku, kas ir bērna(-u) aizbildnis;

37.1.7. 2 (divas) darba dienas darbiniekiem, kuriem ir 2 bērni līdz 16 gadu vecumam; minētais noteikums par papildu atvaļinājumu attiecas arī uz darbinieku, kas ir bērna(-u) aizbildnis;

37.1.8. 1 (vienu) darba dienu darbiniekiem, kuriem ir 1 bērns līdz 16 gadu vecumam; minētais noteikums par papildu atvaļinājumu attiecas arī uz darbinieku, kas ir bērna aizbildnis;

37.1.9. 3 (trīs) darba dienas, ja darbinieks, kurš iestādē veic pamatdarbu, mācību gada laikā slimības vai kādu personīgu iemeslu dēļ nav kavējis darbu;

37.2. piešķirt apmaksātu 3 (trīs) darba dienas ilgu papildatvaļinājumu pedagoģiskajiem darbiniekiem skolēnu brīvdienu laikā sevis radošai pilnveidošanai un mācību materiālu izstrādāšanai;

37.3. atvaļinājumu piešķirt vasaras sezonā pēc vienošanās saskaņā ar atvaļinājumu grafiku, kas tiek sastādīts līdz katra gada 1.jūnijam. Atvaļinājumu piešķiršanas secību nosaka DARBA DEVĒJS, saskaņojot ar ARODKOMITEJU, un ievērojot darbinieku vēlmes un iestādes intereses nodrošināt normālu darbu.

38. DARBA DEVĒJS var piešķirt darbiniekam atvaļinājumu bez darba algas saglabāšanas ģimenes apstākļu vai citu svarīgu iemeslu dēļ.
39. DARBA DEVĒJS sadarbībā ar ARODKOMITEJU vienu reizi gadā var organizēt līdz divām dienām ilgu darbinieku kolektīva pieredzes apmaiņas un atpūtas braucienu, sedzot brauciena transporta izdevumus no iestādes budžeta līdzekļiem.
VI. Darbinieku sociālā aizsardzība

40. DARBA DEVĒJS apņemas:
40.1. saglabāt darbinieku vidējo izpeļņu un apmaksāt komandējumu un ceļa izdevumus normatīvajos aktos noteiktajā kārtībā un apmērā darbiniekiem kvalifikācijas celšanas laikā un dodoties ar darba jautājumiem saistītos dienesta braucienos;

40.2. darbiniekiem, kuri sekmīgi mācās augstākajās mācību iestādēs, piešķirt mācību atvaļinājumu ar darba algas saglabāšanu līdz 10 darba dienām eksāmenu sesiju laikā; 

40.3. darbiniekam valsts pārbaudījumu kārtošanai vai diplomdarba izstrādāšanai un aizstāvēšanai, pamatojoties uz darbinieka iesniegumu, piešķirt līdz 20 darba dienām ilgu mācību atvaļinājumu ar darba algas saglabāšanu;
40.4. sniegt darbiniekiem informāciju par iespējām apmeklēt kvalifikācijas pilnveides pasākumus (kursus, seminārus u.c.), vajadzības gadījumā pēc iespējām apmaksājot šo pasākumu dalības maksu.
41. DARBA DEVĒJS apmaksā iestādes darbinieku ikgadējās periodiskās veselības pārbaudes. Darbinieku profesiju saraksts, kuriem jāveic ikgadējā periodiskā veselības pārbaude, dots KOPLĪGUMA pielikumā (pielikums Nr.2). Ikgadējo periodisko veselības pārbaužu apmaksājamās summas apmēru katru gadu atbilstoši iestādes apstiprinātajā budžetā šim mērķim paredzētajam finansējumam ar rīkojumu nosaka DARBA DEVĒJS, saskaņojot ar ARODKOMITEJU.
42. DARBA DEVĒJS tiem iestādes darbiniekiem, kuri iestādē veic pamatdarbu, var atlīdzināt darbinieka izdevumus līdz 75,- (septiņdesmit pieci) euro apmērā divu gadu laikā par redzes pārbaudi un optisko redzes korekcijas līdzekļu iegādi saskaņā ar iesniegtajiem norēķinu dokumentiem. Konkrētu atlīdzināmās summas apmēru katru gadu atbilstoši iestādes apstiprinātajā budžetā šim mērķim paredzētajam finansējumam ar rīkojumu nosaka DARBA DEVĒJS, saskaņojot ar ARODKOMITEJU.
43. ARODKOMITEJA apņemas:
43.1. sadarbībā ar DARBA DEVĒJU organizēt darbinieku atpūtas pasākumus (teātra izrāžu, koncertu apmeklējumus, ekskursijas, atpūtas vakarus u.c.), pēc iespējas sedzot pasākumu izdevumus no ARODKOMITEJAS līdzekļiem, kā arī veicot darbinieku iemaksātās naudas savākšanu, uzskaiti un izlietojumu atbilstoši mērķim;

43.2. organizēt darbinieku apsveikšanu dzimšanas dienās, kā arī sakarā ar citiem darbinieku personīgajā dzīvē nozīmīgiem notikumiem;

43.3. organizēt to pensionējušos nestrādājošo pedagoģisko darbinieku apsveikšanu Skolotāju dienā, kuri pirms darba gaitu pārtraukšanas iestādē veica pamatdarbu;

43.4. sadarbībā ar DARBA DEVĒJU darbinieka, viņa laulātā vai 1. un 2. pakāpes radinieka nāves gadījumā, pēc iespējas sedzot pasākumu izdevumus no ARODKOMITEJAS līdzekļiem, kā arī veicot darbinieku iemaksātās naudas savākšanu, uzskaiti un izlietojumu atbilstoši mērķim:

43.4.1. organizēt iestādes darba kolektīva vārdā izteikta līdzjūtības sludinājuma ievietošanu laikrakstā(-os) un tā apmaksu;

43.4.2. nodrošināt bēru vainaga, sēru lentas pasūtīšanu un apmaksu;

43.4.3. organizēt transportu nokļūšanai bēru vietā un vajadzības gadījumā – transporta pakalpojumu apmaksu;

43.4.4. organizēt iestādes darba kolektīva delegāciju (ne mazāk kā divus darbiniekus) iestādes pārstāvēšanai bērēs.

VII. Arodbiedrības darbības aizsardzība

44. Iestādes grāmatvedība, saskaņā ar arodbiedrības biedru iesniegumu, ietur arodbiedrības biedra naudu 1% apmērā no ikmēneša darba samaksas un ieskaita to arodbiedrības norēķinu kontā 5 darba dienu laikā pēc darba samaksas izmaksas dienas.
45. ARODKOMITEJA apņemas katru gadu līdz 30.septembrim rakstveidā informēt DARBA DEVĒJU par darbinieka piederību arodbiedrībai.
46. DARBA DEVĒJS apņemas izbrīvēt arodbiedrības vēlētajiem darbiniekiem darba laikā ar darba algas saglabāšanu laiku ar arodbiedrības sabiedrisko darbību saistītu pienākumu veikšanai.
47. DARBA DEVĒJS apņemas saglabāt vidējo darba algu arodbiedrības vēlētajiem darbiniekiem Latvijas Izglītības un zinātnes darbinieku arodbiedrības organizēto kvalifikācijas celšanas pasākumu un apmācību laikā, kā arī segt ceļa izdevumus nokļūšanai līdz pasākuma norises vietai un atpakaļ normatīvajos aktos noteiktajā kārtībā.
48. ARODKOMITEJA ir tiesīga, iepriekš rakstveidā saskaņojot ar DARBA DEVĒJU, rīkot darbinieku sapulces un mācības arī darba laikā un izmantot šim nolūkam iestādes telpas.

1.pielikums 

Tukuma Vakara un neklātienes vidusskolas 

arodbiedrības organizācijas un administrācijas 

darba koplīgumam

Minimālais medicīnisko materiālu daudzums 

darba vietā pirmās medicīniskās palīdzības aptieciņā 

	Poz.
	Materiāli
	Daudzums

	1.
	Aptieciņas satura lietošanas pamācība
	1

	2.
	Šķēres ar noapaļotiem galiem 10 – 14 cm
	1

	3.
	Tīklveida pārsēji, dažādu diametru, 40 cm gari
	3

	4.
	Leikoplasts spolē 2 – 3 cm
	1

	5.
	Saspraužamās adatas
	4.

	6.
	Brūču plāksteri, dažādu izmēru
	1 kompl.

	7.
	Trīsstūrveida pārsējs 96x96x136 cm
	2

	8.
	Marles saites 4x0,1 m sterilā iepakojumā
	4

	9.
	Marles saites 4x0,05 m sterilā iepakojumā
	2

	10.
	Pārsiešanas paketes sterilā iesaiņojumā
	1

	11.
	Vienreizējās lietošanas cimdi
	1

	12.
	Pārsiešanas komprese 40x60 cm
	1

	13.
	Pārsiešanas komprese 60x80 cm
	1

	14.
	Maska ar vārstuli mākslīgai elpināšanai iesaiņojumā
	1


· Aptieciņa atrodas iestādes medicīnas kabinetā.

· Par aptieciņas saturu atbild skolas medicīnas māsa.

· Skolas medicīnas māsa seko medicīnisko materiālu izlietojumam un derīguma termiņam un pēc nepieciešamības organizē izlietoto materiālu atjaunošanu aptieciņā.

IEPAZINOS:

vidusskolas medicīnas māsa 

2.pielikums 

Tukuma Vakara un neklātienes vidusskolas 

arodbiedrības organizācijas un administrācijas 

darba koplīgumam 

Tukuma Vakara un neklātienes vidusskolas darbinieku amatu saraksts, 
kuru darbiniekiem jāveic obligātā pirmreizējā veselības pārbaude, stājoties darbā, 
kā arī obligātās periodiskās veselības pārbaudes
	Nr.

p.k.
	Amats

	1. 
	direktors

	2. 
	direktora vietnieks mācību darbā 

	3. 
	direktora vietnieks audzināšanas darbā

	4. 
	skolotājs

	5. 
	bibliotekārs

	6. 
	psihologs

	7. 
	sociālais pedagogs

	8. 
	interešu izglītības pulciņa skolotājs

	9. 
	grāmatvedis

	10. 
	kancelejas pārzinis / lietvedis

	11. 
	direktora vietnieks informātikas jautājumos

	12. 
	saimniecības vadītājs

	13. 
	datorsistēmu tehniķis

	14. 
	tehniskais strādnieks

	15. 
	laborants

	16. 
	kasieris

	17. 
	apkopējs

	18. 
	garderobists

	19. 
	medicīnas māsa

	20. 
	ēkas dežurants


Tukuma Vakara un neklātienes vidusskolas darbinieku amatu saraksts, 

kuru darbiniekiem nav jāveic obligātā pirmreizējā veselības pārbaude, stājoties darbā, 

kā arī obligātās ikgadējās veselības pārbaudes
	Nr.

p.k.
	Amats

	1. 
	sētnieks

	2. 
	parka dārznieks

